Կալիֆորնիան պատրաստվում է խոշորագույն հրդեհների սեզոնին 
Կալիֆորնիան գտնվում է հրդեհների սեզոնի շրջանում, քանի որ ուժգին երաշտը արդեն չորս տարի անընդմեջ տարածվում է արևմտյան ծովափի նահանգների վրա:
Բիգ Բեըր լճի շրջակայքում սկսված խոշորագույն հրդեհները այժմ շարունակվում են բռնկվել Լոս Անջելեսի արեւելյան մասում: Նմանաբար, Saddle կոչվող հրդեհը տարածվում է Հյուսիսային Կալիֆորնիայի տարածքում: Հրդեհների սեզոնը սովորաբար սկսվում է հունիսին: Սակայն հարավային Կալիֆորնիայի հակահրդեհային ծառայության վարչության համաձայն, այս տարի այն սկսվել է սովորականից շուտ և լինելու է ուժգին: «Երաշտը շարունակվում է արդեն չորս տարի: Մենք իսկապես մտահոգված ենք, որ մեր տարածքում այդքան մեծ քանակով չորացած բուսականություն կա»: Միացյալ Նահանգների անտառների պահպանության ծառայության ներկայացուցիչ Ռոբերտ Գարսիայի խոսքերով, տարածքում բավարար չափով թեթեւ անձրեւներ են տեղացել՝ ապահովելով խոտի և փոքր թփերի աճը: Սակայն այդ ամբողջ բուսականությունը չորացել է՝ վերածվելով հնարավոր վառելանյութի: Հրշեջները պարբերաբար վերապատրաստում են անցնում և կարողանում են հրդեհի բռնկմանը արձագանքել հաշված րոպեների ընթացքում: Սակայն, տարածաշրջանում առկա են վայրի բնությանը մոտ մեծ թվով տներ, և Վենտուրա մարզի հրշեջ Մարկ Լորենզենի կարծիքով, այդ տների բնակիչները պետք է միշտ զգոն լինեն և մաքրեն իրնեց տարածքից չորացած խոտը: «Ուժգին հրդեհների իրավիճակում մենք պատրաստվում ենք մեծացնել մեր կադրային ներուժը: Սակայն, հիմնական լուծումը պատրաստված համայնք ունենալն է: Հրդեհների հաղթահարման գործում նրանք մեր հիմնական գործընկերներն են»: Հակահրդեհային ծառայության ներկայացուցիչների խոսքերով, հրդեհները միշտ կլինեն, սակայն հրդեհների հարուցած վնասը հնարավոր կլինի նվազագույնի հասցնել հրշեջների և համայնքի միասնական աշխատանքների շնորհիվ: